زِند نامک 
ششمی بہر …………… .رفیق چاکر 
زِندءِ ھمک وشیءُ رنجانی وشیءِ لِزت بنی آدمءَ ھر وھداں مارگ لوٹیتءُ منی زِندءِ ھمک رنجءُ گم ءُ گڑتیاں ھوار ھمک کسانءُ مزنیں وشیانی اگاں گیر آرگءِ گپ بہ بیت گُڈا جُہد ھمے بیت کہ من ھما وشیءُ جنجالءُ جفا کشی کہ انگت نہ شموشتگ اَنت آیاں وتی وانوکانی دیمءَ بیاراں.منءَ گوں کسانیءِ ھمک ساھت کہ پہ وشی گوستگ یا کہ پہ دردءُ اندوہ آرا یکرندے گیر آرگ لوٹاں.پرومءِ مہرانی گُلزمینءَ وشیءِ دگہ دورءُ نوبت ئے بوتگءُ ھمک تہلیءِ وتی یک کیفیت ئے بوتگ کہ آ تہلیءُ رنجانی وشیءِ ھماتام انگت دنتانءِ کلنڈءَپشت کپتگ اَنت.چتکان بازارءِ یونائیٹڈ بنکءِ دیم پہ دیمی دوکانءِ ھما یات انگت گوں من بندوکاں.کدی کدی دل گُشیت کہ ھمک روچ ھما دوکانءَ سر بہ کشاںءُ ھماواجکارءَ بہ گُشاں کہ من ھما گونڈلاں کہ تو منی پادءِ چپل چہ منی پادءَ در کُرتگءُ ھما کباٹءَ ایر کُرتگاں بلے پدا ھچ نہ گُشاںءُ سُبک سُبکءَ چہ ھما دوکانءِ دیمءَ گوزاںءُ گوں بچکندے واجکارءَ دروتءُ دُرھبات کنانءُ دیمءَ رواں.
گپ چو اے رنگءَ اِنت کہ کسانیءِ نوبتءُ باریگ اِتاں ءُ منءَ شریءَ یات نہ بیت کہ کُجام سال اَت بلے ھمے یات بیت کہ من سکولءَ اولی کلاسءَ وانگءَ اِتاںءُ مدرسہءَ ھم من وتی سیپارگءِ وانگ بندات کُرتگ اَت.سُہبءَ سکولءَ برو پہ وانگءَءُ بیگاہءَ دیم پہ جائینءَ مدرسہءَ من گوں میتگءِ وتی ھمراہءُ کسانیءِ سنگتاں شُتگ اِتاں.گوں دِرتگیں پُچءُ سِستگیں چپلاں من مدام پہ وانگءَ شُتگ اِتاں. چپل و گیشتر اے ائید تاں دومی ائیدءُ پُچانی جیڑہ ھم ھمے رنگ اَت.من و گیشتر کہ دگرانی نیم چلونگیں چپلءُ پُچاں گوں وھد تیلانک داتگ اَت بلے کدی کدی نوکیں چپلءُ پُچ ھم پہ کارمرزیءَ رستگ.
منءَ یات بیت کہ بازیں روچءُ ماہانی جنجالیءَ چہ رند کساس یکءُ نیم ماہ گوستگ اَت کہ منی چپل دِرتگءُ چُنڈ چُنڈ اِتاںءُ من چپل پہ مزنیں جنجالءُ دل سیاہیءِ وتی پاداں اڈینتگ اِتاں.بلے کمے روچ بوتگ اَت کہ چپلاں ھم منی ھمراہی یل داتگ اَتءُ گرمءُ جَلاں من تینیں زمینءِ سرا وتی پاد کہ ایر کُرتگ اِتاں چہ گرمءَ زمین سگگ نہ بوتگ اَت.من وتی مات پِت ھم وتی چپلانی بابتءَ گُشتگ اِتاں بلے من اے ھم زانتگ اَت کہ ماتءُ پت ھم لاچار اَنت کہ منی دِرتگیں چپلانی نوک کنگءَ ھچ رنگیں توجیل سازگ نہ بوتگ اَت. روچ ھمے دابءَ گوزانءُ وھد تیلانک وران اَت.
پرومءَ چہ ملا یعقوب، محمد رحیمءُ لعل بخشءِ دوکانءَ چہ ابید دگہ دوکان نیست اَت بلے اے دوکاناں ابید چہ وردنی ازباباں دگہ چپلءُ دگہ چیز نیست اَت اگاں است اَت بلے کسانءُ مزن اِتاںءُ پدا ھما بے زریءُ نا دزرسی کہ پاد شپانی انگت منی دیمءَ میلانک اَت.
اے وھداں پروم تاں پنجگورءَ کسانیں ڈبہ والا بس ئے ھم چلگءَ اَت کہ انور مینگل آئیءِ واھُند اَت.ھمک سُہب بس چہ بندکین ہارن جنان اَتءُ پرومءِ ھمک میتگانی دیمءُ پُشتءَ گوزانءُ دزءَ سر بوتگ اَت.کدی بسءِ مردم پانزدہءُ بیست بوتگ اِتاںءُ کدی بس انچو پُر اَت کہ بسءِ سربِرءَ ھم مردماں جاگہ نہ بوتگ اَت. منی چپلانی جیڑہءِ بابتءَ ھمک شپ لوگءَ گپ بوتگ اَت ءُمنءَ یک شپےءَ منی پتءَ ھال داتگ اَت کہ باندا ما پنجگور رواںءُ منی واستہ چپل ھم زورگ بیت.من جیڑگءَ اِتاں کہ باندا من چے پیم بسءَ سوار باںءُ دیم پہ پنجگورءَ رواں.چہ پنجگورءِ روگءَ چہ گیشتر منی وشی ھمے بوتگ اَت کہ من پہ وتءَ چپل زوراںءُ پہ وانگءِ روگءَ پاد شپاد نہ باں.شپ پہ بے تاھیری گوستگ اَتءُ سُہب کہ بوتگ اَت من ھم ساڈی اِتاں پہ پنجگورءِ روگءَ بلے بس کمے دیرءَ اتکگ اَتءُ من گوں وتی آدگہ ھمسریں سنگتاں پہ مدرسہءَ وانگءَ شُتگ اِتاں.اے وھداں سکولءَ سارتیءِ موسم اَتءُسئے ماہانی موکل رستگ اَتءُ ما سُہبءُ بیگاہءَ مدرسہءَ وانگءَ اِتاں.
من مدرسہءَ وتی سیپارگ دیمءَ کُرتگ اَتءُ لُڈگءَ اِتاں تاں منی پت اتکگ اَتءُ مدرسہءَ رستگ اُتءُ چہ مولوی صاحبءَ منی روگءِ موکل گِپتگ اَت. دمانےءَ رند منی کماشءَ تچکءَ منءَ زُرتگ اَتءُ ما بسءَ سوار بوتگ اِتاں.بس چہ مردمءَ پُرءُ چکار اَت.من ھم گوں وتی پتءَ بسءِ تہا نِشتگءُ دیم پہ پنجگور روگءَ اِتاں.بسءِ سر برءَ لہتیں بچک ھم نِشتگءُ کوکارءُ گَلگجاک کنان اِتاں. بسءِ سربرءَ کوکار کنوکیں بچکانی کرا یک گِتاچے (بُزے)بستگ اَتءُ راہءُ نیمگءَ چہ بسءِ سربرا گتاچءِ پِلینگگانی توار مدان مدانءَ پیداک اَت.بس روان اَتءُ مدان مدانءَ پرومءِ یک یک میتگ پُشتءَ پشت کپانءُ منزل دیمءَ پیداک اَت.پرومءِ کپءُ پدا گوارگوءِ ہوٹل ھم اتکگ اِتاں.چہ چاہ واریءُ کمے جلگءَ چہ پد بس پدا روان بوتگ اَت.پیشیمءَ چہ ساری ما اتکگءُ پنجگورءَ رستگ اِتاں.چتکانءَ رسگءَ گوں مردم کم کمءَ ائیر کپانءُ بازارءَ پہ وتی گِپتءُ گیرءُ کارانی ٹاھینگءَ تالان بوتگ اِتاں. منی پتءَ منءَ دستءَ گِپتگ اَتءُ یک دوکانےءِ دپءَ نادینگءَ گوں چہ بسءِ سربرا ھما بستگیں پس پَچ کُرتگ اَتءُ گوں کلینڈرءِ کمکءَ زمینءَ ایر کُرتگ اَت.گوں پسءِ ایر کنگءَ من دیستگ اَت کہ مئے ھما شیر واری گِتاچ اِنت کہ منی کماشءَ پہ منی چپلانی نوک کنگءَ گپتگ اَتءُ پہ بہا کنگءَ آورتگ اَت.منی کماشءَ منءَ دستءَ گپتگ اَتءُ پَس مہار کُرتگ اَتءُ ھمے نزیکءَ یک دوکانےءَ سر بوتگ اَت.ھمے دوکانءِ دیمءَ کہ ما اوشتاتگ اِتاں ھمے دوکان چہ ایرانی چپلءُ بوٹءَ پُر اَت.گوں دوکانءِ سر بوگءَ منی کماشءَ گوں دوکاندارءَ جوڈی ڈڈیءَ رند منی پادءِ چپل چہ دوکاندارءَ زُرتگ اِتاں ءُ منی پاداں داتگ اِتاں من چہ گلءَ نِشتگءُ بنگءُ بروت اِتاں.دلءَ وڈ وڈیں وشی پیداک اَت کہ نوں گرمءُ تینوکیں زمین منی پاداں نہ سوچیتءُ من پہ شری سکولءُ مدرسہءَ پہ وانگءَ رواں.من ھمک سھتءُ دمان وتی پادانی چپل چار اِتگ اِتاںءُ وت سرا بچکند اِتگ اَت.منی کماشءَ دوکاندار گُشتگ اَت کہ چُک ادا نِندیت من دمانےءَ رند وتی کارے گیشیناںءُ کایاں.کماش دراتکگ اَتءُ ڈنءَ بستگیں پَس مہار کُرتگ اَتءُ دیم پہ نیادی شُتگ اَت. روچ بیگاہ بوتگ اَت بلے منی کماش انگت واتر نہ بوتگ اَت من ھم ھیران اِتاں کہ کماشءِ سر کُجا کپتگ اَت. دوکانءِ دیمی نیمگءَ کسانیں کمبےءَ چہ من کہ تُنگ بوتگ اِتاں گُڈا آپ وارتگ اَت.من کسان اِتاںءُ منی گُژن گوں من ھچ رنگءَ دارگ نہ بوتگ اَت. دوکاندارءَ چاہ آورتگ ءُ وارتگ اَتءُ نانءِ وھداں نان وارتگ اَت بلے من ابید چہ نِندگءُ چارگءَ دگہ ھچ نہ کُرتگ اَت.ڈنءَ روگءَ چہ تُرسگ منی جانءَ کپتگ اَت کہ پنجگورءِ بازارءَ کسانیں چُک گار بنتءُھمے گار بوگءِ تُرسءَ من دوکانءِ دپی نیمگءَ تہا نَز کُریتگ اِتاں.منی چم گوں دوکانءِ دپءَ گوزوکیں ھمک مردمءَ سک اِتاںءُ وتی پتءِ ودارءَ کنگءَ اِتاں بازیں وھدےءَ چہ پد جہل دیگرءَ منی کماش گوں نزوریں پاد برمشاں اتکگءُ ھما دوکانءِ دپءَ اوشتاتگ اَت.ھما پَس انگت آئی مہار ءَ اَت.آ اتکگ اَتءُ دوکانءِ دپءَ اوشتاتگ اَت.من کہ کماش دیستگ اَت گلءَ چہ بال بوتگ اِتاںءُ منی ابیتکی ھلاس بوتگ اَت. کماشءَ دوکاندار گُشتگ اَت کہ ،،من نہادیءَ پہ پَسءِ بہا کنگءَ شُتگاں بلے پَس بہا نہ بوتگءُ روچ ھم برکت بوگی بوتگ پمشکہ من باندا سُہبءَ پَسءَ بہا کناںءُ تئی چپلانی زراں ترا کاراں دیاں بلے گوں اے گپءَ دوکاندارءَ منی کماشءِ گپ ھچ کمار نہ کُرتگ اَتءُ منی پادءِ چپل چہ منی پادءَ دَر کُرتگءُ پدا کباٹءِ توکا ایر کُرتگ اِتاں.گوں چپلانی چہ منی پادءَ درکنگءَ من گیش پدرد نہ بوتگ اِتاں بلے منی کماشءِ چم چہ ارساں چکار بوتگ اِتاں.
روان اِنت …………